Manises atén amb urgència i ininterrompudament a les persones damnificades per la DANA
06 de novembre de 2024

· 13 unitats de convivència residents a Manises han rebut atenció directa i constant seguiment des de l'inici de l'emergència

Manises, 6 de novembre de 2024.- L'Ajuntament de Manises, a través del departament de Serveis Socials, va posar en marxa des del dia 30 d'octubre un dispositiu d'atenció directa i urgent a les persones residents a Manises afectades per la DANA amb professionals dels camps de treball social, educació social i psicologia.

Les tretze unitats de convivència residents a Manises que han sigut afectades de manera directa per les conseqüències de la recent DANA que ha assotat la província de València estan sent ateses individual i diàriament, oferint-les solucions temporals ajustades a les seues necessitats bàsiques. L'acció més urgent realitzada en primera instància va ser la reubicació de les persones afectades, en hotels a càrrec de l'ajuntament (quinze persones en total) o en llars de familiars (vint-i-cinc persones en total).

Des d'eixe moment, el seguiment ha sigut continu amb diverses accions. En primer lloc, se'ls ha proporcionat roba i menjar de manera constant, en col·laboració amb Creu Roja i el teixit associatiu del municipi.

Un altre pilar clau de l'atenció ha sigut l'atenció psicològica i presencial per part de tres professionals de l'equip assistencial de Serveis Socials, els qui ahir van realitzar una primera intervenció d'assessorament i valoració en el lloc en el qual han sigut reubicades les persones afectades.

Cal destacar també la coordinació amb el voluntariat, provinent de diverses associacions del municipi i de la ciutadania en general. Des del 31 d'octubre, primer amb l'habilitació del punt de recollida en l'edifici El Molí i més tard en el centre sociocultural Les Simetes, s'han aconseguit reunir més de 25 tones d'aliments, productes d'higiene i aigua, així com material de neteja i protecció. En aquest sentit, i gràcies a la constant comunicació amb els municipis afectats, s'han anat actualitzant les necessitats de donacions quasi diàriament i s'ha gestionat la distribució i repartiment a les zones afectades.

De manera paral·lela, s'han iniciat els contactes amb la Conselleria d'Habitatge, amb l'objectiu de trobar solucions a llarg termini per a les famílies reubicades, així com dur a terme el seu seguiment exhaustiu.

D'altra banda, s'ha habilitat un servei d'assessorament en la tramitació de les ajudes habilitades per la Generalitat Valenciana destinades a les persones que han perdut béns de primera necessitat. Totes les peticions d'assistència poden dirigir-se a citasociales@manises.es.

Finalment, l'equip d'assessorament psicològic està preparant un servei d'atenció a la ciutadania en general sobre el qual pròximament es proporcionarà més informació.

Des de l'Ajuntament de Manises volem agrair públicament l'esforç i la implicació dels centenars de voluntaris, associacions, empreses i persones que han volgut ajudar als pobles veïns en aquesta gran catàstrofe.